

**SHTOJCA IV – NDËRMJETËSUESIT E JASHTËM (HUAJ)**

Ndërmjetësuesi i jashtëm është personi juridik që është i organizuar, ka selinë e vet dhe posedon licencë për tu angazhuar në veprimtari të sigurimeve në ndonjë juridiksion tjetër përveç Kosovës. Ndërmjetësuesit e jashtëm mund të operojnë në Kosovë si subjekte të varura filial apo degë.

**Tiparet dalluese**

Tiparet dalluese në mes të filialeve dhe degëve të ndërmjetësuesve të jashtë janë të natyrave të ndryshme, qoftë nga aspekti i organizimit apo nga aspekti i mbikëqyrjes. Fillimisht, filial nënkupton një subjekt të varur të ndërmjetësuesit të huaj, që është nën kontroll të përbashkët me këtë ndërmjetësues, ndërsa degë e ndërmjetësuesit të jashtëm nënkupton një subjekt ligjërisht të varur të ndërmjetësuesit të jashtëm i pa themeluar me vete, nëpërmjet të cilës ndërmjetësuesi i jashtëm angazhohet në veprimtari ndërmjetësuese në Republikën e Kosovë.

Filiali i siguruesit të jashtëm i nënshtrohet të gjitha kërkesave ligjore të përcaktuara me Ligji nr. 05/L-045 për Sigurimet në mënyrë të njëjtë sikurse ndërmjetësuesit vendor. Për dallim nga filialet, degët e ndërmjetësuesve të jashtëm nuk iu nënshtrohen kërkesave ligjore në vijim:

* Kriteret për anëtarët e bordit të drejtorëve si dhe ndryshimet në anëtar të bordit të drejtorëve nuk aplikohet për degët ndërmjetësuesve të jashtëm. Degës së ndërmjetësuesit të jashtëm nuk do t’i kërkohet të themelojë Bord në Kosovë.
* Kërkesat e Bankës Qendrore të Republikës së Kosovës (BQK) për themelimin e komiteteve nuk zbatohen për degët e ndërmjetësuesve të jashtëm për aq kohë sa kërkesat e krahasueshme dhe të pranueshme për BQK-në zbatohen me ligj sipas të cilit ndërmjetësuesi i jashtëm është licencuar në juridiksionin e tij amë;
* Miratimi i aksionarëve kryesor nuk kërkohet për degët e ndërmjetësuesve të jashtëm, po vetëm njoftim i BQK-së.
* Ndryshimet në aktin e themelimit dhe statut, nuk kërkojnë miratim paraprak nga BQK, por vetëm njoftim.

Ndërmjetësuesi, i cili ushtron veprimtari ndërmjetësimi në territorin e Republikës së Kosovës nëpërmjet degës së tij, në bazë të licencës së lëshuar nga BQK-ja, mund të shndërrojë degën e tij në një subjekt të varur, në formën e personit juridik, me kërkesë të vet ndërmjetësuesit ose me kërkesë të BQK-së.

Në rastin kur ndërmjetësuesi kërkon që degën ta shndërrojë në subjekt të varur, siguruesi duhet ta marrë edhe pëlqimin me shkrim nga autoriteti mbikëqyrës i shtetit të tij. Pas aprovimit të shndërrimit dhe lëshimit të licencës së re, të gjitha të drejtat dhe obligimet e degës së siguruesit të jashtëm, i kalojnë subjektit të varur pasardhës.